ഫരീദ യാസ്മിൻ

ഒരു ബംഗ്ലാദേശി പത്രപ്രവർത്തകയും ജാതിയ പ്രസ് ക്ലബ്ബിൻ്റെ(ദേശീയ പ്രസ് ക്ലബ്ബ്) മുൻ പ്രസിഡൻ്റുമാണ് ഫരീദ യാസ്മിൻ. ജാതിയ പ്രസ് ക്ലബ്ബിൻ്റെ ആദ്യത്തെ വനിതാ പ്രസിഡൻ്റായിരുന്നു അവർ. പ്രസ് ക്ലബ്ബിൻ്റെ പ്രസിഡൻ്റായി രണ്ടുതവണ തിരഞ്ഞെടുക്കപ്പെട്ട അവർ 2020 മുതൽ 2024 ഓഗസ്റ്റ് വരെ ആ സ്ഥാനം വഹിച്ചിരുന്നു. ദ ഡെയ്‌ലി ഇത്തെഫാക് എന്ന പത്രത്തിൽ പ്രവർത്തിച്ചിരുന്ന ഫരീദ, ബംഗ്ലാദേശ് നാഷണൽ പ്രസ് ക്ലബ്ബിൻ്റെ മുൻ ജനറൽ സെക്രട്ടറിയുമാണ്. 2017-ൽ ജാതിയ പ്രസ് ക്ലബ്ബിൻ്റെ ആദ്യത്തെ വനിതാ ജനറൽ സെക്രട്ടറിയായി അവർ തിരഞ്ഞെടുക്കപ്പെട്ടു. പ്രസ് ക്ലബ്ബിൻ്റെ മുൻ ജോയിൻ്റ് സെക്രട്ടറിയായും ഫരീദ പ്രവർത്തിച്ചിട്ടുണ്ട്.

ആദ്യകാല ജീവിതം
ശഖാവർ ഹുസൈൻ ഭൂയാൻ, ജഹനാര ഹുസൈൻ എന്നിവരാണ് ഫരീദയുടെ മാതാപിതാക്കൾ. നർസിൻഡിയിലെ ഷിബ്പൂർ ഗേൾസ് ഹൈസ്കൂളിലെ വിദ്യാർത്ഥിനിയായിരുന്നു. ഷിബ്പൂർ ഗേൾസ് ഹൈസ്കൂളിൽ നിന്ന് എസ്എസ്സി പരീക്ഷയും ഈഡൻ മോഹില കോളേജിൽ നിന്ന് എച്ച്എസ്സി പരീക്ഷയും വിജയിച്ചു. യാസ്മിൻ ധാക്ക സർവകലാശാലയിൽ നിന്ന് ബിരുദാനന്തര ബിരുദം പൂർത്തിയാക്കി. 

പത്രപ്രവർത്തനരംഗത്ത്
2011, 2012 വർഷങ്ങളിൽ ഫരീദ യാസ്മിൻ ജാതിയ പ്രസ് ക്ളബ്ബിന്റെ ജോയിൻ്റ് സെക്രട്ടറിയായി തിരഞ്ഞെടുക്കപ്പെട്ടു.  and 2012. സൗത്ത് ഏഷ്യൻ വിമൻസ് മീഡിയ ഫോറത്തിൻ്റെ ജോയിൻ്റ് സെക്രട്ടറിയും ഈ ഫോറത്തിൻ്റെ സ്ഥാപക അംഗവുമായിരുന്നു ഫരീദ്.  ബംഗ്ലാദേശിൽ സ്ത്രീകളുടെ വിവാഹപ്രായം 18 ആയി നിലനിർത്തുന്നതിന് വേണ്ടി അവർ വാദിച്ചു.  ദി ഡെയ്‌ലി ഇത്തെഫാക്കിൻ്റെ ഷിഫ്റ്റ് ഇൻ ചാർജ് ആയി അവർ പ്രവർത്തിച്ചിരുന്നു. 
2016-ൽ അവർ ധാക്ക യൂണിവേഴ്സിറ്റി മാസ് കമ്മ്യൂണിക്കേഷൻ ആൻഡ് ജേർണലിസം അലുമ്‌നി അസോസിയേഷൻ്റെ വൈസ് പ്രസിഡൻ്റായി തിരഞ്ഞെടുക്കപ്പെട്ടു.  2017 ജനുവരി 1-ന് അവർ ദേശീയ പ്രസ് ക്ലബ്ബിൻ്റെ ജനറൽ സെക്രട്ടറിയായി തിരഞ്ഞെടുക്കപ്പെട്ടു. ജാതിയ പ്രസ് ക്ലബ്ബിൻ്റെ ആദ്യത്തെ വനിതാ ജനറൽ സെക്രട്ടറിയായിരുന്നു അവർ.  2018 ഡിസംബർ 18-ന് ജാതിയ പ്രസ് ക്ലബ്ബിൻ്റെ ജനറൽ സെക്രട്ടറി സ്ഥാനത്തേക്ക് അവർ വീണ്ടും തിരഞ്ഞെടുക്കപ്പെട്ടു.  womeney24.com ൻ്റെ എഡിറ്ററും പ്രസാധകയുമാണ് ഫരീദ യാസ്മിൻ. 

2020 ഡിസംബർ 31-ന്, യാസ്മിൻ ജാതിയ പ്രസ് ക്ലബ്ബിൻ്റെ പ്രസിഡൻ്റായി തിരഞ്ഞെടുക്കപ്പെട്ടു. ഈ പദവിയിലേക്ക് തിരഞ്ഞെടുക്കപ്പെട്ട ആദ്യത്തെ വനിതയായിരുന്നു അവർ.  അവർക്ക് 581 വോട്ടുകളും എതിരാളിയായ കമാൽ ഉദ്ദീൻ സാബുജിന് 395 വോട്ടുകളും ലഭിച്ചു. ബംഗ്ലാദേശ് ഫിനാൻഷ്യൽ ഇൻ്റലിജൻസ് യൂണിറ്റ് ഫരീദയുടെ അക്കൗണ്ടുകളെക്കുറിച്ചും പ്രസ് ക്ലബ്, ധാക്ക യൂണിയൻ ഓഫ് ജേണലിസ്റ്റ്സ്, ബംഗ്ലാദേശ് ഫെഡറൽ യൂണിയൻ ഓഫ് ജേണലിസ്റ്റ്സ് എന്നിവയുടെ മറ്റ് തിരഞ്ഞെടുക്കപ്പെട്ട നേതാക്കളുടെ അക്കൗണ്ടുകളെക്കുറിച്ചും 2021 സെപ്റ്റംബറിൽ അന്വേഷണം ആരംഭിച്ചു.  പത്രപ്രവർത്തക സമൂഹത്തിലെ തിരഞ്ഞെടുക്കപ്പെട്ട നേതാക്കൾക്കെതിരെ അന്വേഷണം നടത്തുന്നതിനെ അവർ വിമർശിച്ചു.  മാധ്യമപ്രവർത്തകർക്കെതിരെ പരാതിയില്ലാതെ അന്വേഷണം നടത്തുന്നതിനെ അവർ ചോദ്യം ചെയ്തു.   മേയ് മാസത്തിൽ അറസ്റ്റിലായ പ്രൊഥോം ആലോയിലെ റിപ്പോർട്ടർ റോസിന ഇസ്‌ലാമിൻ്റെ അറസ്റ്റ് നടന്ന സമയമായിരുന്നു ഇത്. റോസിന നേരിടുന്ന പീഡനത്തെ വിമർശിച്ച് ആഭ്യന്തര മന്ത്രി അസദുസ്സമാൻ ഖാൻ കമാലിനെ ഫരീദ യാസ്മിൻ കാണുകയും ജാമ്യം നേടുകയും ചെയ്തു, "ഞങ്ങൾക്ക് നീതി വേണം, ആരെയും (റോസിന) ഇങ്ങനെ ഉപദ്രവിക്കാൻ ആർക്കും അവകാശമില്ല" എന്ന് അവർ പ്രസ്താവിച്ചു. 

2022 ഡിസംബർ 31 ന് യാസ്മിൻ 567 വോട്ടുകൾക്ക് വീണ്ടും തിരഞ്ഞെടുക്കപ്പെട്ടു, കമാൽ ഉദ്ദീൻ സാബുജിന് 401 വോട്ടുകൾ ലഭിച്ചു. 

2024 ഫെബ്രുവരിയിൽ അവാമി ലീഗ് പാർട്ടി നർസിംഗ്ഡിയിലെ വനിതാ സംവരണ സീറ്റിലേക്ക് യാസ്മിനെ നിയമിച്ചു. 

പ്രസിദ്ധീകരിച്ച പുസ്തകങ്ങൾ
ഭാഷാ ആന്ദോളൻ ഒ നാരി, 2005
ഉജ്ജൽ നാരീർ മുഖോമുഖി, 2005
ഇതിഹാഷേർ ആയ്‌നായ് ബംഗബന്ധു, 2017

വ്യക്തിജീവിതം
പത്രപ്രവർത്തകനായ നെയിം നിസാം ആണ് ഫരീദയുടെ ഭർത്താവ്. 1990-ൽ ആയിരുന്നു ഇവരുടെ വിവാഹം.

അവലംബം

വർഗ്ഗം:ബംഗ്ലാദേശ്